אפיק ניסים

אפיק ניסים (נולד ב-31 בינואר 1981 ברחובות שבישראל) הוא כדורסלן עבר ישראלי ששיחק בעמדת הקלע. גובהו 1.83 מטר. כיום משמש כמייסד ומנכ"ל של עמותת מסירה מנצחת (ע"ר)

 קריירה 
כאשר היה בן 7 הצטרף ניסים למחלקת הנוער של מכבי ראשון לציון. עם הקבוצה זכה בעונת 1996/7 בגביע המדינה לנוער ובעונת 1997/8 באליפות המדינה לנוער. בתיכון למד בגימנסיה הריאלית ושיחק בנבחרת בית הספר אשר בעונת 1998/9 הפסידה בגמר אליפות בתי הספר. במקביל, נמנה ניסים בסגל נבחרת העתודה שזכתה במקום השני באליפות אירופה בשנת 2000, ובזכות כך נחשב לאחד מהשחקנים המבטיחים של הכדורסל הישראלי. לאחר שראשון לציון ירדה לליגת המשנה ב-2002, עבר ניסים להפועל חיפה רמת השרון.

ב-2004 עבר ניסים לשטרסבורג הצרפתית. כבר בעונתו הראשונה בקבוצה, זכה ניסים עם הקבוצה באליפות הליגה הצרפתית לעונת 2004/05 לאחר ניצחון בפיינל-פור על נאנסי, בה שיחק מאיר טפירו. בכך, עזר לה להעפיל ליורוליג. בזכות פועלו בקבוצה נבחר ניסים על ידי אתר האינטרנט "יורובאסקט" כאחד מחמשת הכדורסלנים החדשים והמצטיינים של העונה. למרות ההצלחה בצרפת, ויתר ניסים על השתתפות ביורוליג, הטורניר המוביל באירופה, והצטרף ללוקטומטיב רוסטוב הרוסית. בזמנו בקבוצה קלע 10.5 נקודות למשחק בממוצע. ניסים לא נשאר זמן רב ברוסיה, ועבר באמצע העונה לאוקראינה, לקבוצה בי.סי. קייב, שהייתה אז אלופת המדינה ושבצוותה היו מספר ישראלים נוספים. ניסים הוביל את הקבוצה במשחק החשוב בעונה מול מוליכת הטבלה עם 24 נקודות, ומאוחר יותר הגיע עם קבוצתו לסדרת הגמר של הפלייאוף האוקראיני ולפיינל-פור היורוצ'לנג'.

ביולי 2006, עקב בעיות כלכליות בקבוצה, נפרדה הקבוצה מניסים והוא חזר לשטרסבורג. על אף שקבע שיא אישי של נקודות למשחק בגביע יול"ב בכך שקלע 21 נקודות ברבע הגמר, זו הייתה עונה לא מוצלחת, וניסים סיים עם 11 נקודות למשחק בממוצע. עקב אי שביעות הרצון משכרו בנוסף להתקשות בקליעה, הועלתה האפשרות שניסים יעבור לשחק לספרד. למרות זאת, נשאר ניסים בצרפת. בעונה שלאחר מכן שיפר את יכולת המסירה שלו, מה שהתבטא בשלושה אסיסטים למשחק בממוצע. בפברואר 2008 נפצע בשריר הירך ונאלץ להחמיץ חודש של משחק.

ב-11 ביולי חתם ניסים בפרימה ורולי מהליגה השנייה באיטליה.

את עונת 2011 סיים בקבוצת נימברוק הצ'כית תחת שרביטו של המאמן הישראלי ננו גינזבורג, והוביל אותה לאליפות הליגה. באליפות אירופה בכדורסל 2011 היה חלק מהסגל הסופי של נבחרת ישראל, ולאחר טורניר אישי מוצלח חתם בקבוצה הרוסית יניסיי קרסנויארסק. ב-8 בינואר 2012 חתם בקבוצה הסלובנית קרקה נובו מסטו ואיתה זכה באליפות הליגה הסלובנית. ב-8 באוקטובר 2012 חתם בהפועל אילת. בשנת 2014 היה שותף להפסד קבוצתו בגמר גביע המדינה למכבי תל אביב, תוך שהוא קלע 11 נקודות בגמר.
באוגוסט 2018 שוחרר אפיק ניסים מהפועל אילת.

בקיץ 2018 חתם ניסים בהפועל ירושלים כשחקן אימונים.

ניסים השתתף במשחקי הנבחרת הלאומית של ישראל לאורך הקריירה, ואף הצטיין בחלקם. הוא זכה עם נבחרת הקדטים במדליית ארד באליפות אירופה בשנת 1997 ובמדליית כסף עם העתודה באליפות אירופה בשנת 2000. אולם, ניסים מיעט לשחק במדי הנבחרת בשנים שלאחר מכן, ועקב בקשותיו להשתחרר מן הזימונים לנבחרת מספר רב של פעמים, נמתחה עליו ביקורת באמצעי התקשורת.

בנובמבר 2018 חתם באליצור יבנה.

לקראת עונת 2020/21 חתם במכבי רחובות מהליגה הארצית, בעונתו הראשונה בקבוצה סיימה הקבוצה במקום ה-2. בעונת 2021/22 המשיך בקבוצה והיה שותף לזכייה באליפות הליגה הארצית ולהעפלתה לליגה הלאומית.
צוות מקצועי
לקראת עונת 2022/2023 מונה לתפקיד מנכ"ל מכבי עירוני רחובות מהליגה הלאומית.

ניסים הוא בוגר תואר ראשון בחינוך וחברה, עם התמחות בספורט ב. הוא מחזיק בדרכון צרפתי.

קישורים חיצוניים

 אפיק ניסים באתר מנהלת הליגה הישראלית
 פרופיל השחקן באתר יורובאסקט 2015


הערות שוליים

קטגוריה:כדורסלנים צרפתים
קטגוריה:כדורסלנים יהודים
קטגוריה:יהודים צרפתים
קטגוריה:כדורסלנים ישראלים
קטגוריה:כדורסלני מכבי ראשון לציון
קטגוריה:כדורסלני הפועל אילת
קטגוריה:כדורסלני נבחרת ישראל
קטגוריה:כדורסלני שטרסבורג
קטגוריה:כדורסלני נימבורק
קטגוריה:כדורסלני בי.סי. קייב
קטגוריה:כדורסלני יניסיי קרסנויארסק
קטגוריה:כדורסלני א.ס. רמת השרון
קטגוריה:כדורסלני קרקה נובו מסטו
קטגוריה:רחובות: כדורסלנים
קטגוריה:בוגרי הגימנסיה הריאלית
קטגוריה:בוגרי הקריה האקדמית אונו
קטגוריה:כדורסלנים ישראלים באירופה
קטגוריה:כדורסלנים ישראלים בצרפת
קטגוריה:כדורסלנים ישראלים ברוסיה
קטגוריה:כדורסלנים ישראלים באיטליה
קטגוריה:כדורסלנים ישראלים באוקראינה
קטגוריה:כדורסלנים ישראלים בסלובניה
קטגוריה:ספורטאים זרים בצ'כיה
קטגוריה:רחובות: אישים
קטגוריה:ישראלים שנולדו ב-1981